## Sagunt a Escena presenta Yerai Cortés amb el seu últim espectacle de guitarra, veus i palmes

*** El jove guitarrista alacantí és un dels grans noms de la renovació flamenca actual
* La companyia valenciana La Troupe Malabó oferix un espectacle circense en l’espai escènic de la Glorieta**

El festival Sagunt a Escena, organitzat per la Conselleria d’Educació, Cultura, Universitats i Ocupació, a través de l’Institut Valencià de Cultura (IVC), rep Yerai Cortés, un dels artistes que més interés ha suscitat de la programació.

El Teatre Romà serà l’escenari a on este dijous 7 d’agost, a les 22:30 hores, puge Cortés, qui amb només 30 anys ha aconseguit situar-se com un dels capdavanters de la modernitat flamenca des d’un treball rigorós, virtuós i obert a noves mirades sobre esta música.

El jove creador és habitual dels escenaris gràcies a la seua col·laboració amb artistes com Rocío Molina, a qui acompanya en dos dels espectacles de la seua trilogia sobre la guitarra, *Vuelta al Uno* i *Al fondo Riela*. En les dos propostes predomina un diàleg entre el ball de Molina i el toc de Cortés.

Després de protagonitzar el primer documental de C. Tangana, *La guitarra flamenca de Yerai Cortés,* que va obtindre el Goya al millor documental en l’edició de 2024, la seua popularitat s’ha multiplicat, la qual cosa el convertix en un dels grans noms de l’escena musical actual.

Fa a penes unes setmanes va participar en el festival de músiques avançades de Barcelona Sonar amb *Guitarra coral*, l’espectacle que ara presenta a Sagunt. En escena estarà acompanyat per un cor de sis palmeres, que també sumen les seues veus per a oferir un concert que traspassa els conceptes de clàssic, tradicional o avantguardista i que conté l’essència del seu primer disc.

**Un cant a la pau**

Eixa mateixa vesprada, a les 20:00 hores, arriba a l’espai escènic de la Glorieta la companyia valenciana de circ La Troupe Malabó. Marisa Ibáñez dirigix *Eirenê, bajo la carpa del cielo* un espectacle per a sis intèrprets que situa els protagonistes en un escenari bèl·lic.

Serà en eixe ambient a on els personatges presenten una història plena de tendresa i humor, en la qual se succeïxen els números circenses de *clown*, multicorda, *pole dance*, gobelets, cércols, equilibris i música en directe, firmada per Panchi Vivó.

Eirenê és la deessa de la pau, per això que la història l’evoque i al·ludisca a eixa gran carpa de circ metafòrica que és el cel que ens envolta per a invocar una pau universal. Entre el nombrós equip d’artistes valencians que donen forma a l’obra es troba la coreògrafa castellonenca Pepa Cases, qui s’ha encarregat del disseny del moviment.

Amb 25 anys de trajectòria, La Troupe Malabó és una de les companyies de circ més sòlides de la Comunitat Valenciana. Fundada per Sergio Chaves a Betxí, ha produït una trentena d’espectacles i ha rebut destacades nominacions i reconeixements.

Sagunt a Escena és un festival organitzat per l’Institut Valencià de Cultura amb la col·laboració de l’Ajuntament de Sagunt i l’àrea de teatres de la Diputació de València. Esta és la seua 42 edició, que se celebra del 31 de juliol al 23 d’agost en el Teatre Romà i altres espais de Sagunt.

Fecha: 06/08/2025